**Szám:** 1-11/2024.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. szeptember 26-i rendes, nyilvános ülésére**

**Tárgy:** Döntés iskola konyha napelemes rendszerének átvételével kapcsolatban

**Tisztelt Képviselő-testület!**

Mint ismert a T. Képviselő-testület előtt, az önkormányzatnak kell gondoskodnia a Deák Ferenc Általános Iskola és Gimnázium, a Zalaszentgróti Napköziotthonos Óvoda-Bölcsődét, a Koncz Dezső Általános Iskola, Óvoda, Kollégium, Készségfejlesztő Iskola és Egységes Gyógypedagógiai Módszertani Intézményt és a Zalaszentgróti Szociális, Család-, és Gyermekjóléti Központot érintő közétkeztetés, valamint a szünidei gyermekétkeztetés és szociális étkezés biztosításáról is.

Az ezzel kapcsolatos szolgáltatási szerződés a képviselő-testület 95/2023. (VI.29.) számú határozata alapján a Vásártér Bt.-vel (8790 Zalaszentgrót, Templom tér 1.) került megkötésre a 2023.07.01. – 2026.06.30. közötti időszakra vonatkozóan. A Vásártér Bt. már 2015 óta látja el a közétkeztetést Zalaszentgrót város ellátási területén. A vállalkozó üzemeltetőként az elmúlt időszakban már több kisebb felújítást és karbantartási munkálatot is elvégzett az ingatlanon. Az energiaválság beköszöntésekor gázüzemű eszközeinek nagyrészét elektromosra cserélte, a konyha és étkező helyiségekbe energiatakarékos lámpatesteket épített be, a fűtésszabályozás miatt kialakuló hideg ebédlő kellemesebbé tételét fűtő-hűtő klímarendszer beépítésével igyekezett hatékonyabbá tenni, valamint a megnövekedett villamosenergiahasználat miatt tulajdonosi hozzájárulással hálózatfejlesztést is véghez vitt az ingatlanon.

Vállalkozó egy pályázat keretében napelemes rendszer kiépítését tervezte és vállalta az Ifjúság. u. 2 szám alatti, az önkormányzat 1/1 tulajdonában álló főzőkonyha és étkező épületére, melyhez a képviselő-testület 151/2023. (X.26.) számú határozatával hozzájárult.

A Vállalkozó a beruházásra az E.On MyEnergy Kft.-vel vette fel a kapcsolatot. A felmérések alapján a főzőkonyha működésének ellátásához 25,83 kWp névleges teljesítményű HMKE napelem rendszert volt javasolt kiépíteni, melynek az ajánlatban szereplő kivitelezési ára nettó 7.900.000 Ft, azaz bruttó 10.033.000 Ft.

Időközben a pályázati konstrukció megváltozása miatt a napelemes rendszer kiépítése nem került támogatásra a projekt keretein belül. A Vásártér Bt. viszont az energiaszámlái csökkentésének érdekében a napelemes rendszer kiépítését önerőből megvalósította.

A 2024.04.23-án kelt műszaki átadás-átvételi jegyzőkönyv és jótállási jegy alapján a kivitelezés során az alábbi berendezések kerültek az Ifjúság u. 2. szám alatti főzőkonyha tetejére:

* Inverter: Sungrow String Inverter 3Phase SG20.0RT – 1 db
* Napaelem panel: JA SOLAR PV-MODUL JAM54S30-410/MR – 63 db
* Teljesítményoptimalizáló:
  + Sungrow Smart meter (3fázisú)
  + TIGO TS4-R-O optimalizáló (sárga)
* Wifi antenna
* Tűzeseti távműködtetésű DC leválasztó

A beruházás nettó 7.900.000,- Ft összegben növeli az önkormányzat tulajdonában álló ingatlan értékét, a vállalkozó könyveiben idegen ingatlanon végzett beruházási soron nyilvántartva.

A vállalkozóval történt egyeztetések alapján a fent bemutatott HMKE rendszert az ingatlan tartozékaként át kívánja adni térítésmentesen az önkormányzat részére. Ezen vagyonelem átvételét mindaddig nem indokolt megvalósítani, amíg a konyha üzemeltetését az érintett vállalkozó ellátja, azaz az közétkeztetési feladatok ellátásnak megszűnésével célszerű az átadás-átvételt pénzügyileg és jogilag megállapodásban rögzíteni.

A Gazdasági és Városfejlesztési Bizottság az előterjesztést a 2024. szeptember 19-i ülésén megtárgyalta, a 48/2024. (IX. 19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

Zalaszentgrót Város Önkormányzat képviselő-testülete elfogadja és egyúttal megköszöni, hogy a 151/2023. (X.26.) számú határozatával támogatott beruházást a Vásártér Bt. nettó 7.900.000 Ft értékben önerőből megvalósította az önkormányzata 1/1 tulajdonában álló Zalaszentgrót, Ifjúság u. 2. szám alatti ingatlanján.

Zalaszentgrót Város Önkormányzat képviselő-testülete kijelenti, hogy a beruházás keretében felszerelt eszközöket szándékában áll külön megállapodás keretében átvenni a Vásártér Bt. részéről biztosított közétkeztetési feladatok ellátásának megszűnése esetén.

**Határidő:** folyamatos

**Felelős:** Baracskai József polgármester

Dr. Simon Beáta jegyző

Zalaszentgrót, 2024. szeptember 23.

***Baracskai József***

polgármester

A határozatai javaslat a törvényességi

követelményeknek megfelel.

***Dr. Simon Beáta***

jegyző